Vns wil ein liehter svmer komen
Vns wil ein liehter svmer komen·
mit schoͤnen blv̊men wunneklich·
der vogel sanc habe ich vernomen·
dú heide ist maniger varwe rich·
des froͤit sich dú nahtegal·
gegen dem wunneklichen meien
der nv grůnet vberal·

Swie gar dú heide in gruͤne stat·
doch tůn ichs werden frowen kvnt·
dc mich ein wib versvmet hat·
an froͤiden nv vil manige stunt·
der ich vil gedienet han·
ich klages iv werden frowen allen
si kan dienest niht verstan·

Got gebe ir selde vnd ere vil
got gebe ir mengen gůten tag·
mit dienste ich von ir scheiden wil·
swie si niht trúwen gegen mir pflag·
ie doch so wil ich wúnschen ir·
dc si niht arger minne pflege
swie si niht habe gelonet mir·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse